CELEX: 32020R1216
Language: el
Date: 2020-08-24 00:00:00
Title: Εκτελεστικός κανονισμός (ΕΕ) 2020/1216 της Επιτροπής της 24ης Αυγούστου 2020 για την ακύρωση τιμολογίων που εκδόθηκαν από την εταιρεία Zhejiang Trunsun Solar Co Ltd κατά παραβίαση της ανάληψης υποχρέωσης που καταργήθηκε με τον εκτελεστικό κανονισμό (ΕΕ) 2017/1570

25.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 276/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1216 ΤΗΣ ΕΠΙΤΡΟΠΗΣ
         της 24ης Αυγούστου 2020
         για την ακύρωση τιμολογίων που εκδόθηκαν από την εταιρεία Zhejiang Trunsun Solar Co Ltd κατά παραβίαση της ανάληψης υποχρέωσης που καταργήθηκε με τον εκτελεστικό κανονισμό (ΕΕ) 2017/1570
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως τα άρθρα 8 και 14,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2), και ιδίως τα άρθρα 13 και 24,
         Έχοντας υπόψη τον εκτελεστικό κανονισμό (ΕΕ) αριθ. 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας (3), και ιδίως το άρθρο 3,
         Έχοντας υπόψη τον εκτελεστικό κανονισμό (ΕΕ) αριθ. 1239/2013 του Συμβουλίου, της 2ας Δεκεμβρίου 2013, για την επιβολή οριστικού αντισταθμιστικού δασμού σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες) καταγωγής ή προέλευσης Λαϊκής Δημοκρατίας της Κίνας (4), και ιδίως το άρθρο 2,
         Έχοντας υπόψη τον εκτελεστικό κανονισμό (ΕΕ) 2017/366 της Επιτροπής, της 1ης Μαρτίου 2017, για την επιβολή οριστικών αντισταθμιστικών δασμών στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 18 παράγραφος 2 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 19 παράγραφος 3 του κανονισμού (ΕΕ) 2016/1037 (5),
         Έχοντας υπόψη τον εκτελεστικό κανονισμό (ΕΕ) 2017/367 της Επιτροπής, της 1ης Μαρτίου 2017, για την επιβολή οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036 (6),
         Έχοντας υπόψη τον εκτελεστικό κανονισμό (ΕΕ) 2017/1570 της Επιτροπής, της 15ης Σεπτεμβρίου 2017, για την τροποποίηση του εκτελεστικού κανονισμού (ΕΕ) 2017/366 και του εκτελεστικού κανονισμού (ΕΕ) 2017/367 για την επιβολή οριστικών αντισταθμιστικών δασμών και οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας και για την κατάργηση της εκτελεστικής απόφασης 2013/707/ΕΕ για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων (7),
         Εκτιμώντας τα ακόλουθα:
         Α.   ΑΝΑΛΗΨΗ ΥΠΟΧΡΕΩΣΗΣ ΚΑΙ ΑΛΛΑ ΜΕΤΡΑ
         
         
                     (1)
                  
                  
                     Με τον εκτελεστικό κανονισμό (ΕΕ) αριθ. 1238/2013, το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση συστοιχιών και κυψελών (στο εξής: υπό εξέταση προϊόν) καταγωγής ή προέλευσης Λαϊκής Δημοκρατίας της Κίνας (στο εξής: ΛΔΚ). Με τον εκτελεστικό κανονισμό (ΕΕ) αριθ. 1239/2013, το Συμβούλιο επέβαλε επίσης οριστικό αντισταθμιστικό δασμό στις εισαγωγές του υπό εξέταση προϊόντος στην Ένωση.
                  
               
                     (2)
                  
                  
                     Το Εμπορικό Επιμελητήριο της Κίνας για τις Εισαγωγές και Εξαγωγές Μηχανημάτων και Ηλεκτρονικών Προϊόντων (στο εξής: CCCME) υπέβαλε στην Επιτροπή, για λογαριασμό ομάδας παραγωγών-εξαγωγέων, προσφορά ανάληψης υποχρέωσης ως προς τις τιμές. Με την απόφαση 2013/423/ΕΕ (8), η Επιτροπή αποδέχθηκε την εν λόγω ανάληψη υποχρέωσης ως προς τις τιμές όσον αφορά τον προσωρινό δασμό αντιντάμπινγκ. Μετά την κοινοποίηση τροποποιημένης έκδοσης της ανάληψης υποχρέωσης ως προς τις τιμές από ομάδα παραγωγών-εξαγωγέων από κοινού με το CCCME, η Επιτροπή επιβεβαίωσε με την εκτελεστική απόφαση 2013/707/ΕΕ, της 4ης Δεκεμβρίου 2013 (9), την αποδοχή της ανάληψης υποχρέωσης ως προς τις τιμές, όπως τροποποιήθηκε για την περίοδο εφαρμογής των οριστικών μέτρων αντιντάμπινγκ και αντισταθμιστικών μέτρων (στο εξής: ανάληψη υποχρέωσης). Η Επιτροπή αποδέχθηκε την ανάληψη υποχρέωσης, μεταξύ άλλων, για τον παραγωγό-εξαγωγέα Zhejiang Trunsun Solar Co. Ltd, που καλύπτεται από τον πρόσθετο κωδικό TARIC B917 (στο εξής: Trunsun Solar).
                  
               
                     (3)
                  
                  
                     Η Επιτροπή εξέδωσε επίσης απόφαση για την αποσαφήνιση της εφαρμογής της ανάληψης υποχρέωσης (10) και 15 κανονισμούς για την ανάκληση της αποδοχής ανάληψης υποχρέωσης για διάφορους παραγωγούς-εξαγωγείς (11).
                  
               
                     (4)
                  
                  
                     Με τους εκτελεστικούς κανονισμούς (ΕΕ) 2016/185 (12) και (ΕΕ) 2016/184 (13), η Επιτροπή επέκτεινε τον οριστικό δασμό αντιντάμπινγκ και τον οριστικό αντισταθμιστικό δασμό που επιβλήθηκαν όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) καταγωγής ή προέλευσης ΛΔΚ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) προέλευσης Μαλαισίας και Ταϊβάν με εξαίρεση ορισμένους αυθεντικούς παραγωγούς-εξαγωγείς.
                  
               
                     (5)
                  
                  
                     Με τον εκτελεστικό κανονισμό (ΕΕ) 2017/367 (στο εξής: κανονισμός έρευνας επανεξέτασης ενόψει της λήξης ισχύος των μέτρων αντιντάμπινγκ), η Επιτροπή επέκτεινε τον οριστικό δασμό αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης ΛΔΚ ύστερα από επανεξέταση ενόψει της λήξης ισχύος των μέτρων και περάτωσε τη μερική ενδιάμεση επανεξέταση σύμφωνα με το άρθρο 11 παράγραφος 2 και το άρθρο 11 παράγραφος 3, αντίστοιχα, του κανονισμού (ΕΕ) 2016/1036 (στο εξής: βασικός κανονισμός αντιντάμπινγκ).
                  
               
                     (6)
                  
                  
                     Με τον εκτελεστικό κανονισμό (ΕΕ) 2017/366 (στο εξής: κανονισμός έρευνας επανεξέτασης ενόψει της λήξης ισχύος των μέτρων κατά των επιδοτήσεων), η Επιτροπή επέκτεινε τον οριστικό αντισταθμιστικό δασμό στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης ΛΔΚ ύστερα από επανεξέταση ενόψει της λήξης ισχύος των μέτρων και περάτωσε τη μερική ενδιάμεση επανεξέταση σύμφωνα με το άρθρο 18 παράγραφος 2 και το άρθρο 19 παράγραφος 3, αντίστοιχα, του κανονισμού (ΕΕ) 2016/1037 (στο εξής: βασικός κανονισμός κατά των επιδοτήσεων).
                  
               
                     (7)
                  
                  
                     Με τον εκτελεστικό κανονισμό (ΕΕ) 2017/1570 (στο εξής: κανονισμός για την κατάργηση), η Επιτροπή κατάργησε την ανάληψη υποχρέωσης.
                  
               
                     (8)
                  
                  
                     Με τις ανακοινώσεις 2018/C 310/06 (14) και 2018/C 310/07 (15), η Επιτροπή γνωστοποίησε ότι ο δασμός αντιντάμπινγκ και ο δασμός κατά των επιδοτήσεων στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης ΛΔΚ έληξε στις 3 Σεπτεμβρίου 2018.
                  
               Β.   ΟΡΟΙ ΤΗΣ ΑΝΑΛΗΨΗΣ ΥΠΟΧΡΕΩΣΗΣ
         
         
                     (9)
                  
                  
                     Σύμφωνα με τους όρους της ανάληψης υποχρέωσης, οι παραγωγοί-εξαγωγείς συμφώνησαν, μεταξύ άλλων, να μην πωλήσουν το υπό εξέταση προϊόν στον πρώτο ανεξάρτητο πελάτη στην Ένωση κάτω από μια συγκεκριμένη ελάχιστη τιμή εισαγωγής (στο εξής: ΕΤΕ). Η ΕΤΕ αποτελούσε αντικείμενο μηχανισμού τριμηνιαίας προσαρμογής με βάση τις διεθνείς τιμές αγοράς των συστοιχιών σύμφωνα με τη βάση δεδομένων Bloomberg.
                  
               
                     (10)
                  
                  
                     Στην ανάληψη υποχρέωσης διευκρινίστηκε επίσης, σε έναν μη εξαντλητικό κατάλογο, τι συνιστούσε παραβίαση της ανάληψης υποχρέωσης. Ο κατάλογος αυτός περιελάμβανε, ειδικότερα, την έκδοση εμπορικού τιμολογίου από τον παραγωγό-εξαγωγέα για τον οποίο η υποκείμενη χρηματοοικονομική συναλλαγή δεν ήταν σύμφωνη με την ονομαστική αξία του τιμολογίου. Επιπλέον, η έκδοση εμπορικού τιμολογίου για το οποίο η καθαρή τιμή πώλησης δεν ήταν σύμφωνη με την ΕΤΕ συνιστούσε επίσης παράβαση.
                  
               
                     (11)
                  
                  
                     Σύμφωνα με τους όρους της ανάληψης υποχρέωσης, κάθε παραγωγός-εξαγωγέας ανέλαβε τη δέσμευση να μην εκδώσει εμπορικό τιμολόγιο για οποιαδήποτε συναλλαγή πώλησης του υπό εξέταση προϊόντος το οποίο δεν ήταν σύμφωνο με κάποια από τις υποχρεώσεις που ορίζονται στην ανάληψη υποχρέωσης. Ως εκ τούτου, ο παραγωγός-εξαγωγέας θα μπορούσε να εκδώσει μόνο τιμολόγια που αντιστοιχούν στις απαιτήσεις που καθορίζονται στο παράρτημα III και στο παράρτημα 2 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού κατά των επιδοτήσεων, αντίστοιχα, (στο εξής: τιμολόγιο ανάληψης υποχρέωσης) και να πωλήσει το προϊόν με τους όρους της ανάληψης υποχρέωσης ενώ αυτή βρίσκεται σε ισχύ. Με άλλα λόγια, οι εξαγωγείς δεν μπορούσαν να εκδίδουν «σύνηθες» εμπορικό τιμολόγιο σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, ενώ η ανάληψη υποχρέωσης ήταν σε ισχύ. Η ημερομηνία για τον καθορισμό των εν λόγω απαιτήσεων ήταν η ημερομηνία έκδοσης του τιμολογίου.
                  
               
                     (12)
                  
                  
                     Σύμφωνα με τις υποχρεώσεις υποβολής εκθέσεων της ανάληψης υποχρέωσης, κάθε παραγωγός-εξαγωγέας υπέβαλλε στην Επιτροπή, μεταξύ άλλων, τριμηνιαίες εκθέσεις σχετικά με τις άμεσες πωλήσεις του σε ανεξάρτητους πελάτες στην Ένωση, τις πωλήσεις του σε συνδεδεμένα μέρη στην Ένωση και τις πωλήσεις των συνδεδεμένων μερών του στον πρώτο ανεξάρτητο πελάτη στην Ένωση (στο εξής: μεταπωλήσεις). Αυτό συνεπαγόταν ότι τα στοιχεία που περιλαμβάνονταν στις εν λόγω τριμηνιαίες εκθέσεις έπρεπε να είναι πλήρη και ορθά και ότι οι δηλωμένες συναλλαγές συμμορφώνονταν πλήρως με τους όρους της ανάληψης υποχρέωσης.
                  
               
                     (13)
                  
                  
                     Ομοίως, οι παραγωγοί-εξαγωγείς είχαν επίσης αναλάβει την υποχρέωση να συμβουλεύονται την Επιτροπή σχετικά με τυχόν δυσκολίες ή ερωτήσεις, τεχνικής ή άλλης φύσης, που ήταν δυνατόν να προκύψουν κατά την εφαρμογή της ανάληψης υποχρέωσης.
                  
               Γ.   ΚΑΤΑΡΓΗΣΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ
         
         
                     (14)
                  
                  
                     Η ανάληψη υποχρέωσης είχε γίνει αρχικά αποδεκτή από περισσότερες από 120 εταιρείες/ομίλους επιχειρήσεων. Στο μεταξύ, η Επιτροπή ανακάλεσε την αποδοχή της ανάληψης υποχρέωσης για 19 εταιρείες. Διαπιστώθηκε ότι δεκαεπτά από τις εν λόγω εταιρείες είχαν παραβιάσει την ανάληψη υποχρέωσης, ενώ οι υπόλοιπες δύο εταιρείες εφάρμοζαν επιχειρηματικά μοντέλα τα οποία καθιστούσαν πρακτικά αδύνατη την παρακολούθηση της συμμόρφωσής τους με την ανάληψη υποχρέωσης. Επιπλέον, άλλες 16 κινεζικές εταιρείες ανακάλεσαν οικειοθελώς την ανάληψη υποχρέωσης.
                  
               
                     (15)
                  
                  
                     Με τον κανονισμό για την κατάργηση, η Επιτροπή κατάργησε την ανάληψη υποχρέωσης και επέβαλε μεταβλητό δασμό με τη μορφή ελάχιστης τιμής εισαγωγής (στο εξής: ΕΤΕ μεταβλητού δασμού). Η εφαρμογή της ΕΤΕ μεταβλητού δασμού είχε ως αποτέλεσμα, αφενός, οι επιλέξιμες εισαγωγές με δηλωμένη τιμή ίση ή μεγαλύτερη της ΕΤΕ μεταβλητού δασμού να παύσουν να υπόκεινται σε δασμούς και, αφετέρου, οι τελωνειακές αρχές να επιβάλλουν αμέσως δασμούς αν το προϊόν εισαγόταν σε τιμή χαμηλότερη της ΕΤΕ μεταβλητού δασμού. Για να επωφεληθεί από την ΕΤΕ μεταβλητού δασμού, ένα εμπορικό τιμολόγιο σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, έπρεπε να υποβληθεί κατά τη στιγμή της θέσης των εμπορευμάτων σε ελεύθερη κυκλοφορία στην Ένωση.
                  
               
                     (16)
                  
                  
                     Κατά τον χρόνο έναρξης ισχύος του κανονισμού για την κατάργηση, την 1η Οκτωβρίου 2017, και σύμφωνα με τις αιτιολογικές σκέψεις 54 και 57 του εν λόγω κανονισμού, η Επιτροπή εξακολούθησε να διενεργεί έρευνες σχετικά με τη συμμόρφωση με την ανάληψη υποχρέωσης και θεώρησε σκόπιμη την έναρξη νέων ερευνών για εμπορεύματα που είχαν τεθεί σε ελεύθερη κυκλοφορία ενώ η ανάληψη υποχρέωσης ήταν ακόμη σε ισχύ. Για τις εν λόγω έρευνες, προκύπτει τελωνειακή οφειλή κατά την αποδοχή της διασάφησης για θέση σε ελεύθερη κυκλοφορία: α) αν αποδειχθεί, όσον αφορά εισαγωγές που τιμολογούνται από εταιρείες οι οποίες υπόκεινται στην ανάληψη υποχρέωσης, ότι δεν πληρούνται ένας ή περισσότεροι από τους όρους της ανάληψης υποχρέωσης· ή β) αν η Επιτροπή διαπιστώσει παραβίαση της ανάληψης υποχρέωσης με κανονισμό ή απόφαση που αναφέρεται σε συγκεκριμένες συναλλαγές και χαρακτηρίζει άκυρα τα σχετικά τιμολόγια ανάληψης υποχρέωσης.
                  
               
                     (17)
                  
                  
                     Ο κανονισμός για την κατάργηση τέθηκε σε ισχύ την 1η Οκτωβρίου 2017 και, ως εκ τούτου, εφαρμόζεται κατά χρόνο μόνο στις εισαγωγές που πραγματοποιούνται κατά ή μετά την ημερομηνία αυτή. Τα τιμολόγια που εκδόθηκαν πριν από την 1η Οκτωβρίου 2017 ακυρώνονται επίσης. Αυτό ισχύει ανεξάρτητα από την ημερομηνία υποβολής των εν λόγω τιμολογίων στις τελωνειακές αρχές και περιλαμβάνει περιπτώσεις στις οποίες αυτά χρησιμοποιήθηκαν ως εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, για τις εισαγωγές από την 1η Οκτωβρίου 2017 και μετά.
                  
               
                     (18)
                  
                  
                     Με τον εκτελεστικό κανονισμό (ΕΕ) 2018/1551 (16), τον εκτελεστικό κανονισμό (ΕΕ) 2019/1329 (17) και τον εκτελεστικό κανονισμό (ΕΕ) 2020/444 (18), η Επιτροπή ακύρωσε τα τιμολόγια που εκδόθηκαν από τέσσερις παραγωγούς-εξαγωγείς κατά παραβίαση της ανάληψης υποχρέωσης ενώ αυτή εξακολουθούσε να ισχύει.
                  
               Δ.   ΠΑΡΑΚΟΛΟΥΘΗΣΗ ΤΩΝ ΠΑΡΑΓΩΓΩΝ-ΕΞΑΓΩΓΕΩΝ
         
         
                     (19)
                  
                  
                     Βάσει του άρθρου 8 παράγραφος 7 και του άρθρου 14 παράγραφος 7 του βασικού κανονισμού αντιντάμπινγκ, καθώς και του άρθρου 13 παράγραφος 9 και του άρθρου 24 παράγραφος 7 του βασικού κανονισμού κατά των επιδοτήσεων, οι σλοβενικές δημοσιονομικές αρχές υπέβαλαν στην Επιτροπή αποδεικτικά στοιχεία σχετικά με τη μη συμμόρφωση της Trunsun Solar με την ανάληψη υποχρέωσης. Τα εν λόγω αποδεικτικά στοιχεία αφορούν συναλλαγές αντιπροσωπευόμενες από εμπορικά τιμολόγια που εκδόθηκαν σε έναν εισαγωγέα από την Trunsun Solar πριν από την 1η Οκτωβρίου 2017. Για κάθε συναλλαγή, η Trunsun Solar εξέδωσε τόσο τιμολόγιο ανάληψης υποχρέωσης όσο και εμπορικό τιμολόγιο σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα. Τόσο το τιμολόγιο ανάληψης υποχρέωσης όσο και το εμπορικό τιμολόγιο σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, αφορούν την ίδια αποστολή, έχουν τον ίδιο αριθμό τιμολογίου, την ίδια ημερομηνία τιμολογίου, την ίδια τιμολογηθείσα ποσότητα και την ίδια τιμολογηθείσα τιμή. Αμφότερα τα τιμολόγια χρησιμοποιήθηκαν μαζί από τον εισαγωγέα την 1η Οκτωβρίου 2017 ή αργότερα προκειμένου να επωφεληθεί από την ΕΤΕ μεταβλητού δασμού. Η Επιτροπή ανέλυσε περαιτέρω τις πληροφορίες που της υπέβαλε η Trunsun Solar στο πλαίσιο των υποχρεώσεών της για υποβολή εκθέσεων, και συνέκρινε ιδίως τις τιμές που αναγράφονταν στα τιμολόγια που διαβιβάστηκαν από τις δημοσιονομικές αρχές και τις τιμές που αναφέρθηκαν για τους ίδιους αριθμούς τιμολογίων από την Trunsun Solar.
                  
               
                     (20)
                  
                  
                     Τα πορίσματα που περιγράφονται στις αιτιολογικές σκέψεις 21 έως 24 αναφέρονται στις παραβιάσεις που αποκαλύφθηκαν για την Trunsun Solar έπειτα από τη λήψη αποδεικτικών στοιχείων από τις σλοβενικές δημοσιονομικές αρχές.
                  
               Ε.   ΛΟΓΟΙ ΓΙΑ ΤΗΝ ΑΚΥΡΩΣΗ ΤΩΝ ΤΙΜΟΛΟΓΙΩΝ ΑΝΑΛΗΨΗΣ ΥΠΟΧΡΕΩΣΗΣ
         
         
                     (21)
                  
                  
                     Οι πληροφορίες που ελήφθησαν από τις σλοβενικές δημοσιονομικές αρχές σε σύγκριση με τις πληροφορίες που υπέβαλε η Trunsun Solar στην Επιτροπή στις τριμηνιαίες εκθέσεις της δίνουν την ακόλουθη εικόνα. Η Trunsun Solar εξέδωσε τιμολόγια ανάληψης υποχρέωσης και εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, για ηλιακούς συλλέκτες πριν από την 1η Οκτωβρίου 2017, σε τιμή χαμηλότερη της ΕΤΕ, κατά παραβίαση των διατάξεων της ανάληψης υποχρέωσης όπως περιγράφεται στην αιτιολογική σκέψη 9. Πρόκειται για τα τιμολόγια που διαβιβάστηκαν από τις σλοβενικές οικονομικές αρχές. Ταυτόχρονα, η Trunsun Solar ανέφερε τα εν λόγω τιμολόγια ως τιμολόγια ανάληψης υποχρέωσης στην Επιτροπή, αλλά ανέφερε υψηλότερη τιμή από εκείνη που αναγραφόταν στα τιμολόγια που υποβλήθηκαν στις σλοβενικές δημοσιονομικές αρχές, έτσι ώστε η Επιτροπή να έχει την εντύπωση ότι είχε τηρηθεί η ισχύουσα ΕΤΕ.
                  
               
                     (22)
                  
                  
                     Με βάση τα στοιχεία που ελήφθησαν από τις σλοβενικές δημοσιονομικές αρχές, φαίνεται ότι ένας εισαγωγέας εκτελώνισε ηλιακούς συλλέκτες που αγοράστηκαν από την εταιρεία Trunsun Solar μετά τη θέση σε ισχύ του κανονισμού για την κατάργηση. Τα τιμολόγια που προσκομίστηκαν κατά τον εκτελωνισμό από τον εν λόγω εισαγωγέα φέρουν την ίδια ημερομηνία και αριθμό αναφοράς με εκείνα του πίνακα των τιμολογίων ανάληψης υποχρέωσης που υπέβαλε η Trunsun Solar στην Επιτροπή. Αυτά δεν συμμορφώνονταν με τις απαιτήσεις περιεχομένου για τα τιμολόγια ανάληψης υποχρέωσης οι οποίες παρατίθενται στο παράρτημα III και στο παράρτημα 2 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα. Πράγματι, τα εν λόγω τιμολόγια δεν περιελάμβαναν τα υποχρεωτικά στοιχεία ενός τιμολογίου ανάληψης υποχρέωσης που απαριθμούνται στα σημεία 1 και 9 του παραρτήματος III και του παραρτήματος 2 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα (δηλαδή τα εν λόγω τιμολόγια δεν είχαν τον απαιτούμενο βάσει των σχετικών κανονισμών τίτλο ούτε το ονοματεπώνυμο του υπαλλήλου της εταιρείας και την απαιτούμενη υπογεγραμμένη δήλωση). Επιπλέον, τα εν λόγω τιμολόγια εκδόθηκαν σε χαμηλότερη αξία από την αξία που αναφέρθηκε στην Επιτροπή.
                  
               
                     (23)
                  
                  
                     Η Trunsun Solar εξέδωσε τα εν λόγω τιμολόγια ενώ η ανάληψη υποχρέωσης ήταν ακόμη σε ισχύ. Επιπλέον, η Trunsun Solar ανέφερε τα τιμολόγια αυτά στην Επιτροπή ως τιμολόγια ανάληψης υποχρέωσης. Με βάση τα ίδια τιμολόγια, το CCCME εξέδωσε τα σχετικά πιστοποιητικά ανάληψης υποχρέωσης. Αργότερα, μετά την κατάργηση της ανάληψης υποχρέωσης, ο μη συνδεδεμένος εισαγωγέας χρησιμοποίησε τα τιμολόγια για τον εκτελωνισμό των ηλιακών συλλεκτών για τους οποίους είχε εκδοθεί πιστοποιητικό ανάληψης υποχρέωσης.
                  
               
                     (24)
                  
                  
                     Εφόσον η ανάληψη υποχρέωσης ήταν σε ισχύ και η ετήσια ποσόστωση δεν είχε καλυφθεί, απαγορεύτηκε στην Trunsun Solar η έκδοση εμπορικών τιμολογίων σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα. Ωστόσο, η Trunsun Solar, παρέβη την απαγόρευση αυτή, εκδίδοντας τα εν λόγω τιμολόγια παράλληλα με τα τιμολόγια ανάληψης υποχρέωσης για τις ίδιες συναλλαγές.
                  
               
                     (25)
                  
                  
                     Κατά συνέπεια, η Trunsun Solar παρέβη τις υποχρεώσεις της όσον αφορά την ανάληψη υποχρέωσης, πρώτον, εκδίδοντας τιμολόγια ανάληψης υποχρέωσης για τα οποία οι υποκείμενες χρηματοοικονομικές συναλλαγές δεν ήταν σύμφωνες με την ΕΤΕ (βλέπε αιτιολογική σκέψη 21), δεύτερον, εκδίδοντας τιμολόγια ανάληψης υποχρέωσης τα οποία δεν συμμορφώνονταν με τις απαιτήσεις περιεχομένου που ορίζονται στο παράρτημα III και στο παράρτημα 2 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, τρίτον, αναφέροντας μια τιμή πώλησης σύμφωνα με την ΕΤΕ που ίσχυε κατά την ημερομηνία του τιμολογίου, ενώ στην πραγματικότητα η τιμή πώλησης στο κανονικό εμπορικό τιμολόγιο ήταν χαμηλότερη από εκείνη που αναφέρθηκε στην Επιτροπή (αιτιολογική σκέψη 21) και, τέταρτον, εκδίδοντας παράλληλα εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα.
                  
               ΣΤ.   ΣΧΕΤΙΚΑ ΤΙΜΟΛΟΓΙΑ ΑΝΑΛΗΨΗΣ ΥΠΟΧΡΕΩΣΗΣ
         
         
                     (26)
                  
                  
                     Οι πωλήσεις της Trunsun Solar κατά παραβίαση της ανάληψης υποχρέωσης (αιτιολογικές σκέψεις 21 έως 23) συνδέονται με τα ακόλουθα τιμολόγια ανάληψης υποχρέωσης:
                     
                                 Στοιχεία τιμολογίου ανάληψης δέσμευσης που συνοδεύει εμπορεύματα που υπόκεινται σε ανάληψη υποχρέωσης
                              
                              
                                 Ημερομηνία έκδοσης
                              
                           
                                 TS-1708013-7
                              
                              
                                 30.8.2017
                              
                           
                                 TS-1708015-1
                              
                              
                                 6.9.2017
                              
                           
                                 TS-1708013-6
                              
                              
                                 30.8.2017
                              
                           
                                 TS-1708015-4
                              
                              
                                 13.9.2017
                              
                           
                                 TS-1708013-5
                              
                              
                                 30.8.2017
                              
                           
                                 TS-1708013-1
                              
                              
                                 23.8.2017
                              
                           
                                 TS-1708013-2
                              
                              
                                 23.8.2017
                              
                           
                                 TS-1708015-3
                              
                              
                                 13.9.2017
                              
                           
                                 TS-1708013-3
                              
                              
                                 23.8.2017
                              
                           
                                 TS-1708013-4
                              
                              
                                 30.8.2017
                              
                           
                                 TS-1708015-2
                              
                              
                                 6.9.2017
                              
                           
                                 TS-1708013-8
                              
                              
                                 6.9.2017
                              
                           
               Ζ.   ΓΡΑΠΤΕΣ ΠΑΡΑΤΗΡΗΣΕΙΣ ΚΑΙ ΑΚΡΟΑΣΕΙΣ
         
         
                     (27)
                  
                  
                     Τα ενδιαφερόμενα μέρη ενημερώθηκαν σχετικά με τα πορίσματα, και ιδίως για την πρόθεση ακύρωσης των τιμολογίων ανάληψης υποχρέωσης. Τα ενδιαφερόμενα μέρη είχαν την ευκαιρία να εκφράσουν τις απόψεις τους και να διατυπώσουν τις παρατηρήσεις τους σύμφωνα με το άρθρο 8 παράγραφος 9 του βασικού κανονισμού αντιντάμπινγκ και το άρθρο 13 παράγραφος 9 του βασικού κανονισμού κατά των επιδοτήσεων.
                  
               
                     (28)
                  
                  
                     Το CCCME και η Trunsun Solar υπέβαλαν γραπτές παρατηρήσεις στις 29 Μαΐου και την 1η Ιουνίου 2020, αντίστοιχα. Η Trunsun Solar ζήτησε ακρόαση και έγινε δεκτή σε ακρόαση στις 9 Ιουνίου 2020. Κατόπιν της ακρόασης, η Trunsun Solar υπέβαλε συμπληρωματικές παρατηρήσεις στις 12 Ιουνίου 2020. Η Επιτροπή εξέτασε τις παρατηρήσεις που υποβλήθηκαν και τις απάντησε κατωτέρω.
                  
               
                     (29)
                  
                  
                     Τόσο το CCCME όσο και η Trunsun Solar ισχυρίστηκαν ότι οι πωλήσεις που αναφέρονται στην αιτιολογική σκέψη 26 διέπονταν από τον κανονισμό για την κατάργηση και όχι από την ανάληψη υποχρέωσης, δεδομένου ότι, κατά την άποψή τους, η ημερομηνία θέσης σε ελεύθερη κυκλοφορία των ηλιακών συλλεκτών στην ΕΕ, με άλλα λόγια του εκτελωνισμού, καθόριζε το νομικό πλαίσιο το οποίο εφαρμόζεται στις πωλήσεις. Προς επίρρωση του ισχυρισμού τους, παρέπεμψαν σε ηλεκτρονικό μήνυμα των υπηρεσιών της Επιτροπής προς το CCCME με ημερομηνία 28 Σεπτεμβρίου 2017, με το οποίο οι υπηρεσίες της Επιτροπής απάντησαν ότι, σύμφωνα με το άρθρο 172 παράγραφος 2 του ενωσιακού τελωνειακού κώδικα, η ημερομηνία αποδοχής της τελωνειακής διασάφησης καθορίζει την εφαρμοστέα ΕΤΕ. Επιπλέον, το CCCME ενίσχυσε τον ισχυρισμό αυτόν παραπέμποντας στο άρθρο 10 παράγραφος 1 και στο άρθρο 5 του βασικού κανονισμού αντιντάμπινγκ, καθώς και στο άρθρο 16 παράγραφος 1 και το άρθρο 10 του βασικού κανονισμού κατά των επιδοτήσεων, τα οποία ορίζουν τον χρόνο θέσης σε ελεύθερη κυκλοφορία των εμπορευμάτων ως την προθεσμία για την εφαρμογή του μέτρου.
                  
               
                     (30)
                  
                  
                     Η Επιτροπή επισημαίνει ότι οι πωλήσεις που αναφέρονται στην αιτιολογική σκέψη 26 συνήφθησαν μεταξύ της Trunsun Solar και του εισαγωγέα μεταξύ της 23ης Αυγούστου και της 13ης Σεπτεμβρίου 2017, δηλαδή πολύ πριν από την αποστολή του ηλεκτρονικού μηνύματος της Επιτροπής. Επιπλέον, κατά το χρονικό αυτό σημείο, το μόνο εφαρμοστέο νομικό πλαίσιο ήταν η ανάληψη υποχρέωσης. Ο κανονισμός για την κατάργηση εκδόθηκε στις 15 Σεπτεμβρίου 2017, δημοσιεύθηκε στις 16 Σεπτεμβρίου 2017 και τέθηκε σε ισχύ την 1η Οκτωβρίου 2017.
                  
               
                     (31)
                  
                  
                     Επιπλέον, η Επιτροπή διευκρίνισε με επιστολή της προς το CCCME, με ημερομηνία 20 Σεπτεμβρίου 2017, ότι οι δασμοί και η ΕΤΕ μεταβλητού δασμού θα εφαρμόζονταν αυτομάτως στα εμπορεύματα που δηλώθηκαν για θέση σε ελεύθερη κυκλοφορία στην ΕΕ από την 1η Οκτωβρίου 2017, ακόμη και αν τα εμπορεύματα συνοδεύονταν από τιμολόγιο ανάληψης υποχρέωσης και από πιστοποιητικό ανάληψης υποχρέωσης που είχαν εκδοθεί πριν από την εν λόγω ημερομηνία. Επιπλέον, η Επιτροπή διευκρίνισε ότι το CCCME και οι παραγωγοί-εξαγωγείς αποδεσμεύτηκαν από τις υποχρεώσεις υποβολής εκθέσεων σύμφωνα με τη ρήτρα 5 της ανάληψης υποχρέωσης από την εν λόγω ημερομηνία, δηλαδή από την 1η Οκτωβρίου 2017. Ως εκ τούτου, ακόμη και αν οι επίμαχοι ηλιακοί συλλέκτες τέθηκαν σε ελεύθερη κυκλοφορία ενώ ίσχυε ο κανονισμός για την κατάργηση, η Trunsun Solar δεν θα μπορούσε να εκδώσει τα αντίστοιχα τιμολόγια και να ολοκληρώσει τις συναλλαγές βάσει άλλου νομικού πλαισίου από εκείνο που ίσχυε τότε, δηλαδή την ανάληψη υποχρέωσης. Συνεπώς, ο ισχυρισμός αυτός απορρίπτεται.
                  
               
                     (32)
                  
                  
                     Το CCCME και η Trunsun Solar ισχυρίστηκαν επίσης ότι, δεδομένου ότι η ημερομηνία θέσης σε ελεύθερη κυκλοφορία καθορίζει το εφαρμοστέο νομικό πλαίσιο, η Trunsun Solar δεν παρέβη καμία υποχρέωση ανάληψης υποχρέωσης, διότι η ανάληψη υποχρέωσης δεν ίσχυε πλέον κατά τη θέση σε ελεύθερη κυκλοφορία των επίμαχων ηλιακών συλλεκτών. Ειδικότερα, σύμφωνα με την Trunsun Solar, οι υποχρεώσεις υποβολής εκθέσεων στο πλαίσιο της ανάληψης υποχρέωσης και η συμμόρφωση με την ΕΤΕ δεν εφαρμόζονταν πλέον στις εν λόγω εισαγωγές. Επομένως, κατά την Trunsun Solar, η Επιτροπή δεν μπορεί να ακυρώσει τα τιμολόγια ανάληψης υποχρέωσης, δεδομένου ότι οι διατάξεις περί ανάληψης υποχρέωσης και οι νομικές συνέπειες που απορρέουν από την παραβίασή τους δεν διέπουν τις επίμαχες εισαγωγές.
                  
               
                     (33)
                  
                  
                     Όπως εξηγείται στην αιτιολογική σκέψη 31, η εταιρεία Trunsun Solar δεσμευόταν από την ανάληψη υποχρέωσης κατά τη σύναψη των πωλήσεων και κατά την έκδοση των τιμολογίων ανάληψης υποχρέωσης. Η ανάληψη υποχρέωσης ήταν σε ισχύ έως την 1η Οκτωβρίου 2017. Με την επιστολή της στις 20 Σεπτεμβρίου 2017, η Επιτροπή εξήγησε ότι το CCCME και οι παραγωγοί-εξαγωγείς θα αποδεσμευτούν από τις υποχρεώσεις ανάληψης υποχρέωσης από την 1η Οκτωβρίου 2017 και ζήτησε να αναφερθούν στην Επιτροπή οι πωλήσεις έως τις 30 Σεπτεμβρίου 2017. Το γεγονός και μόνον ότι οι επίμαχοι ηλιακοί συλλέκτες τέθηκαν σε ελεύθερη κυκλοφορία στην ΕΕ βάσει του κανονισμού για την κατάργηση δεν σημαίνει ότι η Trunsun Solar δεν χρειαζόταν να συμμορφωθεί με την ανάληψη υποχρέωσης, ενώ αυτή ήταν ακόμη σε ισχύ. Επομένως, οι ισχυρισμοί αυτοί απορρίφθηκαν.
                  
               
                     (34)
                  
                  
                     Επιπλέον, το CCCME και η Trunsun Solar ισχυρίστηκαν ότι η Επιτροπή δεν έχει τη νομική εξουσία να διερευνήσει οποιαδήποτε παραβίαση για ηλιακούς συλλέκτες που τέθηκαν σε ελεύθερη κυκλοφορία από την 1η Οκτωβρίου 2017. Κατά την Trunsun Solar, σύμφωνα με τις αιτιολογικές σκέψεις 54 και 57 του κανονισμού για την κατάργηση, η Επιτροπή μπορεί να διενεργεί έρευνες σχετικά με τη συμμόρφωση με την ανάληψη υποχρέωσης και να ανοίγει νέες έρευνες μόνο για εμπορεύματα που τέθηκαν σε ελεύθερη κυκλοφορία ενώ η ανάληψη υποχρέωσης ως προς τις τιμές εξακολουθούσε να ισχύει.
                  
               
                     (35)
                  
                  
                     Όπως αναφέρεται στην αιτιολογική σκέψη 33, η Επιτροπή επισημαίνει ότι το γεγονός σύμφωνα με το οποίο οι επίμαχοι ηλιακοί συλλέκτες τέθηκαν σε ελεύθερη κυκλοφορία στην ΕΕ βάσει του κανονισμού για την κατάργηση δεν συνεπάγεται ότι η Trunsun Solar δεν χρειαζόταν να συμμορφωθεί με την ανάληψη υποχρέωσης ενώ αυτή ήταν ακόμη σε ισχύ. Επιπλέον, για τους ηλιακούς συλλέκτες, οι επίμαχες πωλήσεις είχαν συναφθεί με τον εισαγωγέα, και τα τιμολόγια ανάληψης υποχρέωσης και τα αντίστοιχα πιστοποιητικά ανάληψης υποχρέωσης εκδόθηκαν κατά τη διάρκεια της ανάληψης υποχρέωσης. Κατά συνέπεια, ο ισχυρισμός απορρίπτεται.
                  
               
                     (36)
                  
                  
                     Η Trunsun Solar εξήγησε στην απάντησή της τα πραγματικά περιστατικά για τις «πωλήσεις» που απαριθμούνται στην αιτιολογική σκέψη 26: εξέδωσε τα 12 τιμολόγια ανάληψης υποχρέωσης για την πώληση ηλιακών συλλεκτών σε εισαγωγέα στο επίπεδο της ΕΤΕ που ίσχυε κατά την ημερομηνία έκδοσης των τιμολογίων ανάληψης υποχρέωσης. Η Trunsun Solar εξέδωσε τα 12 τιμολόγια ανάληψης υποχρέωσης μεταξύ της 23ης Αυγούστου και της 13ης Σεπτεμβρίου 2017 και έλαβε από το CCCME τα αντίστοιχα πιστοποιητικά ανάληψης υποχρέωσης. Μετά τη δημοσίευση του κανονισμού για την κατάργηση στις 16 Σεπτεμβρίου 2017, ο εισαγωγέας και η εταιρεία Trunsun Solar διαπραγματεύθηκαν εκ νέου προς τα κάτω την τιμή πώλησης αυτών των πωλήσεων στο επίπεδο της ΕΤΕ μεταβλητού δασμού που επρόκειτο να εισαχθεί με τον κανονισμό για την κατάργηση. Κατά συνέπεια, η Trunsun Solar και ο εισαγωγέας υπέγραψαν συμπληρωματική συμφωνία στις 20 Σεπτεμβρίου 2017 και η Trunsun Solar εξέδωσε 12 νέα εμπορικά τιμολόγια σύμφωνα με τις διατάξεις του παραρτήματος V και του παραρτήματος 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα (στο εξής: τιμολόγια ΕΤΕ μεταβλητού δασμού). Τα εν λόγω τιμολόγια ήταν προχρονολογημένα με ημερομηνία ίδια με εκείνη των τιμολογίων ανάληψης υποχρέωσης. Η Trunsun Solar ισχυρίστηκε ότι είχε εκδώσει τα 12 τιμολόγια ΕΤΕ μεταβλητού δασμού με την ίδια ημερομηνία και αριθμό αναφοράς όπως τα τιμολόγια ανάληψης υποχρέωσης για την εξασφάλιση της συνέπειας με άλλα έγγραφα συναλλαγών και για την αντικατάσταση των τιμολογίων ανάληψης υποχρέωσης, καθώς και ότι, εξ όσων γνωρίζει, τα τελευταία δεν υποβλήθηκαν κατά τον εκτελωνισμό από τον εισαγωγέα. Επιπλέον, η Trunsun Solar ισχυρίστηκε ότι εξέδωσε τα τιμολόγια ΕΤΕ μεταβλητού δασμού προκειμένου να συμμορφωθεί με τον κανονισμό για την κατάργηση. Ισχυρίστηκε ότι, εάν ο εισαγωγέας υπέβαλε μόνο τα τιμολόγια ανάληψης υποχρέωσης για τον εκτελωνισμό, δεν θα πληρούνταν οι όροι για την εφαρμογή της ΕΤΕ μεταβλητού δασμού, δεδομένου ότι τα εν λόγω τιμολόγια δεν συμμορφώνονταν με τις απαιτήσεις που ορίζονται στο παράρτημα V και στο παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα.
                  
               
                     (37)
                  
                  
                     Πρώτον, η Επιτροπή επισημαίνει ότι η Trunsun Solar μπορούσε να εκδώσει μόνον τιμολόγια ανάληψης υποχρεώσεων κατά τη διάρκεια της ισχύος της ανάληψης υποχρέωσης. Της απαγορεύθηκε να εκδίδει εμπορικά τιμολόγια σύμφωνα με τις διατάξεις του Παραρτήματος V και του Παραρτήματος 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα. Ακριβώς σε αυτό το πνεύμα, η Επιτροπή διευκρίνισε στις 20 Σεπτεμβρίου 2017 ότι οι εισαγωγές ηλιακών συλλεκτών που συνοδεύονται από τιμολόγιο ανάληψης υποχρέωσης και πιστοποιητικό ανάληψης υποχρέωσης και εκτελωνίζονται από την 1η Οκτωβρίου θα υπόκεινται στον κανονισμό για την κατάργηση και θα είναι σύμφωνες με αυτόν. Δεύτερον, ενώ η Trunsun Solar ισχυρίστηκε ότι είχε επανεκδώσει τα τιμολόγια μεταβλητού δασμού ΕΤΕ μετά την 20ή Σεπτεμβρίου 2017, η Επιτροπή επισημαίνει ότι η μεγάλη πλειονότητα των εν λόγω ηλιακών συλλεκτών είχαν ήδη αποσταλεί στην ΕΕ πριν από την ημερομηνία αυτή και, ως εκ τούτου, θα μπορούσαν να έχουν αποσταλεί μόνο με το αντίστοιχο τιμολόγιο ανάληψης υποχρέωσης. Τρίτον, με την εκ νέου έκδοση των τιμολογίων ΕΤΕ μεταβλητού δασμού με χαμηλότερη τιμή και αξία, με αποτέλεσμα την εμπορική της ζημία, προς αντικατάσταση των τιμολογίων ανάληψης υποχρέωσης για ηλιακούς συλλέκτες που είχαν ήδη αποσταλεί στον εισαγωγέα, η Trunsun Solar αμφισβήτησε το πνεύμα και την αποτελεσματικότητα της ανάληψης υποχρέωσης. Τέταρτον, η Trunsun Solar επανεξέδωσε τα τιμολόγια διότι ανέμενε ότι οι εν λόγω ηλιακοί συλλέκτες επρόκειτο να τεθούν σε ελεύθερη κυκλοφορία βάσει του κανονισμού για την κατάργηση. Καμία άλλη εμπορική αιτιολόγηση όσον αφορά τους εν λόγω ηλιακούς συλλέκτες δεν προκάλεσε τη μείωση της τιμής. Τέλος, η Trunsun Solar δεν ανέφερε στην Επιτροπή τις εν λόγω πωλήσεις στην πραγματική τους αξία, αλλά στην αξία και την τιμή του τιμολογίου ανάληψης υποχρέωσης, παρά το γεγονός ότι η υποβολή εκθέσεων πραγματοποιήθηκε πολύ καιρό μετά την έκδοση των τιμολογίων ΕΤΕ μεταβλητού δασμού με τη χαμηλότερη αξία. Με βάση τα ανωτέρω, η Επιτροπή θεωρεί ότι οι πωλήσεις που αναφέρονται στην αιτιολογική σκέψη 26 έγιναν στο πλαίσιο της ανάληψης υποχρέωσης και ότι θα έπρεπε να έχουν συνοδευτεί από το αντίστοιχο τιμολόγιο ανάληψης υποχρέωσης και πιστοποιητικό ανάληψης υποχρέωσης, και ότι η τιμή έπρεπε να είναι σύμφωνη με την τιμή ανάληψης υποχρέωσης.
                  
               
                     (38)
                  
                  
                     Η Επιτροπή επισημαίνει επίσης ότι για καθεμία από τις πωλήσεις που αναφέρονται στην αιτιολογική σκέψη 26 υποβλήθηκαν δύο σειρές τιμολογίων κατά τον εκτελωνισμό από τον εισαγωγέα: ένα τιμολόγιο σύμφωνα με τους όρους που καθορίζονται στο παράρτημα V και στο παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, και ένα άλλο τιμολόγιο που η Επιτροπή θεώρησε ως τιμολόγιο ανάληψης υποχρέωσης. Τα δύο τιμολόγια είχαν τα ίδια στοιχεία (ημερομηνία, αριθμό αναφοράς, πελάτη, ποσότητα και αξία), αλλά διαφορετική μορφή και όρους πληρωμής. Η Επιτροπή επισημαίνει επίσης ότι οι όροι πληρωμής στο πλαίσιο των τιμολογίων μεταβλητού δασμού που εκδόθηκαν από την Trunsun Solar μετά τη συμπληρωματική συμφωνία της 20ής Σεπτεμβρίου 2017 (βλέπε αιτιολογική σκέψη 37) δεν συνάδουν με τους όρους πληρωμής που συμφωνήθηκαν στην τελευταία. Αυτό εγείρει ερωτήματα όσον αφορά την αξιοπιστία και την ακρίβεια των τιμολογίων ΕΤΕ μεταβλητού δασμού.
                  
               
                     (39)
                  
                  
                     Η Trunsun Solar ισχυρίστηκε ότι η πρόταση της Επιτροπής για ακύρωση των τιμολογίων ανάληψης υποχρέωσης και των τιμολογίων ΕΤΕ μεταβλητού δασμού, παραβιάζει την αρχή της δικαιολογημένης εμπιστοσύνης, καθώς η Trunsun Solar ανέμενε ότι η ΕΤΕ μεταβλητού δασμού θα εφαρμοζόταν στις εισαγωγές της στην ΕΕ από την 1η Οκτωβρίου 2017 και μετά. Επιπλέον, σύμφωνα με την Trunsun Solar, η Επιτροπή δεν απέδειξε ότι η Trunsun Solar δεν συμμορφώθηκε με κάποια από τις απαιτήσεις του κανονισμού για την κατάργηση.
                  
               
                     (40)
                  
                  
                     Όπως αναφέρεται στην αιτιολογική σκέψη 31, η Trunsun Solar δεσμευόταν από την ανάληψη υποχρέωσης όταν οι επίμαχες πωλήσεις είχαν συναφθεί με τον εισαγωγέα. Ο κανονισμός για την κατάργηση δεν είχε δημοσιευθεί ούτε τεθεί σε ισχύ όταν πραγματοποιήθηκαν οι πωλήσεις και εκδόθηκαν τα αντίστοιχα εμπορικά τιμολόγια. Αυτός είναι ο λόγος για τον οποίο η Trunsun Solar ζήτησε και έλαβε τα αντίστοιχα πιστοποιητικά ανάληψης υποχρέωσης και ανέφερε τις εν λόγω πωλήσεις στην Επιτροπή ως πωλήσεις ανάληψης υποχρέωσης. Η Επιτροπή διαπίστωσε ότι, λόγω της μη τήρησης των ισχυουσών απαιτήσεων ανάληψης υποχρέωσης, η Trunsun Solar δεν θα έπρεπε να είχε επωφεληθεί από την ΕΤΕ μεταβλητού δασμού που θεσπίστηκε με τον κανονισμό για την κατάργηση. Επομένως, οι ισχυρισμοί απορρίπτονται. Η Επιτροπή επισημαίνει επίσης ότι τα τιμολόγια ΕΤΕ μεταβλητού δασμού εκδόθηκαν πριν από το ηλεκτρονικό μήνυμα των υπηρεσιών της Επιτροπής, της 28ης Σεπτεμβρίου 2017. Κατά συνέπεια, το εν λόγω ηλεκτρονικό μήνυμα δεν θα μπορούσε να έχει δημιουργήσει δικαιολογημένη εμπιστοσύνη σε ημερομηνία προγενέστερη της αποστολής του. Εν πάση περιπτώσει, το περιεχόμενο του εν λόγω ηλεκτρονικού μηνύματος δεν παρέχει καμία ένδειξη ότι η τήρηση της υποχρέωσης αυτής θα μπορούσε ενδεχομένως να παύσει πριν από την 1η Οκτωβρίου 2017.
                  
               
                     (41)
                  
                  
                     Η Trunsun Solar ισχυρίστηκε ότι η παρούσα πρόταση της Επιτροπής είναι δυσανάλογη, δεδομένου ότι οι ηλιακοί συλλέκτες τέθηκαν σε ελεύθερη κυκλοφορία στην ΕΕ με πλήρη σεβασμό της ΕΤΕ μεταβλητού δασμού και, ως εκ τούτου, δεν προκάλεσαν ζημία στον ενωσιακό κλάδο παραγωγής. Κατά συνέπεια, η Trunsun Solar δεν θα πρέπει να υπόκειται στα ίδια τιμωρητικά μέτρα όπως και άλλες επιχειρήσεις με ανάληψη υποχρέωσης που διέπραξαν εσκεμμένες παραβάσεις της ανάληψης υποχρέωσης.
                  
               
                     (42)
                  
                  
                     Η Επιτροπή εξετάζει κατά πόσον μια εταιρεία τηρεί την ανάληψη υποχρέωσης υπό το πρίσμα των όρων της. Οι όροι της ανάληψης υποχρέωσης έγιναν αποδεκτοί από τον παραγωγό-εξαγωγέα. Σε αντάλλαγμα, εκείνος έχει τη δυνατότητα να υπόκειται στη μορφή μέτρων εμπορικής άμυνας που είναι η πλέον ευνοϊκή γι’ αυτόν, διότι του δίνεται η δυνατότητα, υπό την προϋπόθεση ότι συμμορφώνεται με την ανάληψη υποχρέωσης, να αποφύγει την καταβολή δασμών (19). Επομένως, η εφαρμογή της κανονικής μορφής δασμών σε περίπτωση που ο παραγωγός-εξαγωγέας παραβίασε την ανάληψη υποχρέωσης δεν είναι δυσανάλογη, αλλά πρόκειται απλώς για εφαρμογή των συνήθων κανόνων, διότι η παραβίαση της ανάληψης υποχρέωσης δεν δικαιολογεί την πλέον ευνοϊκή μεταχείριση. Το μοναδικό επιχείρημα που προβάλλει η Trunsun Solar για να αιτιολογήσει ότι η ακύρωση θα ήταν δυσανάλογη είναι ο ισχυρισμός της ότι, στην ουσία, συμμορφωνόταν με την ΕΤΕ μεταβλητού δασμού κατά την εισαγωγή των εμπορευμάτων. Το επιχείρημα αυτό ήδη δεν ευσταθεί για τον απλό λόγο ότι το κατά πόσον μια συγκεκριμένη εξαγωγική συναλλαγή υπόκειται πραγματικά σε ντάμπινγκ έχει σημασία μόνο για ενδεχόμενη επιστροφή σύμφωνα με το άρθρο 11 παράγραφος 8 του βασικού κανονισμού αντιντάμπινγκ (20). Εάν όντως, ως αποτέλεσμα της τήρησης της ΕΤΕ, το περιθώριο ντάμπινγκ της συγκεκριμένης εξαγωγής έχει μειωθεί ή ακόμη και μηδενιστεί, ο εισαγωγέας μπορεί να ζητήσει επιστροφή. Επιπλέον, η Επιτροπή επισημαίνει ότι, κατά τον χρόνο της παραβίασης, δεν υπήρχε εγγύηση ότι ο εκτελωνισμός θα πραγματοποιούνταν πράγματι μετά την 30ή Σεπτεμβρίου 2017. Στην προκειμένη περίπτωση, η Επιτροπή θεωρεί ότι η Trunsun Solar παρέβη τις υποχρεώσεις που υπέχει όσον αφορά την ανάληψη υποχρέωσης, όπως αναφέρεται λεπτομερώς στην αιτιολογική σκέψη 25. Επομένως, ο ισχυρισμός ότι η πρόταση της Επιτροπής είναι δυσανάλογη απορρίπτεται.
                  
               
                     (43)
                  
                  
                     Τόσο το CCCME όσο και η Trunsun Solar υποστήριξαν ότι η Επιτροπή δεν μπορεί να ακυρώσει τα τιμολόγια ανάληψης υποχρέωσης, δεδομένου ότι οι εξουσιοδοτικές διατάξεις του άρθρου 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/367, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/366 έληξαν και ανακλήθηκαν από τον εκτελεστικό κανονισμό (ΕΕ) 2017/1570, πράγμα που σημαίνει ότι δεν υπάρχει νομική διάταξη που να επιτρέπει σήμερα την ακύρωση των τιμολογίων ανάληψης υποχρέωσης. Επιπλέον, η Trunsun Solar ισχυρίστηκε ότι η Επιτροπή δεν στερείται νομικής βάσης για την ακύρωση των τιμολογίων ΕΤΕ μεταβλητού δασμού, καθώς το άρθρο 2 παράγραφος 2 στοιχείο β) του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, καθώς και το άρθρο 2 παράγραφος 2 στοιχείο β) του κανονισμού επανεξέτασης ενόψει της λήξης ισχύος των μέτρων κατά των επιδοτήσεων, αφορά μόνο την εξουσία της Επιτροπής να ακυρώνει τιμολόγια ανάληψης υποχρέωσης που εκδόθηκαν κατά παραβίαση της ανάληψης υποχρέωσης.
                  
               
                     (44)
                  
                  
                     Η Trunsun Solar ισχυρίστηκε περαιτέρω ότι η Επιτροπή δεν μπορεί να διατάξει την εικαζόμενη αναδρομική είσπραξη δασμών για προηγούμενες εισαγωγές που έχουν ήδη τεθεί σε ελεύθερη κυκλοφορία. Σύμφωνα με την εταιρεία Trunsun Solar, η αναδρομική είσπραξη δασμών αντιντάμπινγκ και αντισταθμιστικών δασμών χωρίς να έχει προηγουμένως καταχωριστεί και επιβληθεί εκ νέου προσωρινός δασμός επί των εν λόγω εισαγωγών, θα συνιστούσε παράβαση του άρθρου 8 παράγραφοι 1, 9 και 10 και του άρθρου 10 παράγραφος 5 του βασικού κανονισμού αντιντάμπινγκ και του άρθρου 13 παράγραφοι 1, 9 και 10 και του άρθρου 16 παράγραφος 5 του βασικού κανονισμού κατά των επιδοτήσεων.
                  
               
                     (45)
                  
                  
                     Όσον αφορά τον ισχυρισμό περί εικαζόμενης αναδρομικής ισχύος της επιβολής μέτρων, η Επιτροπή επισήμανε ότι, σύμφωνα με το άρθρο 8 παράγραφος 10 του βασικού κανονισμού αντιντάμπινγκ και το άρθρο 13 παράγραφος 10 του βασικού κανονισμού κατά των επιδοτήσεων, μπορεί να επιβληθεί προσωρινός δασμός μόνον όταν δεν έχει ολοκληρωθεί η έρευνα που οδήγησε στην ανάληψη υποχρέωσης. Ωστόσο, οι διατάξεις αυτές δεν ισχύουν στην παρούσα περίπτωση.
                  
               
                     (46)
                  
                  
                     Η παρούσα υπόθεση αφορά τον τερματισμό της προσωρινής μη καταβολής των δασμών αντιντάμπινγκ και των αντισταθμιστικών δασμών, διότι δεν πληρούνται πλέον οι προϋποθέσεις για τη συνέχιση της εν λόγω μη καταβολής.
                  
               
                     (47)
                  
                  
                     Η Επιτροπή υπενθυμίζει ότι, σύμφωνα με την απόφαση 2013/423/ΕΕ, οι παραβιάσεις της ανάληψης υποχρέωσης μπορούν να αφορούν συγκεκριμένες συναλλαγές (21). Η Επιτροπή προσδιόρισε τις συναλλαγές που πραγματοποιήθηκαν κατά παραβίαση της ανάληψης υποχρέωσης σύμφωνα με τα αντίστοιχα ακυρωθέντα τιμολόγια. Έτσι, δίνεται η δυνατότητα στις τελωνειακές αρχές των κρατών μελών να εισπράξουν το πλήρες ποσό της τελωνειακής οφειλής, χωρίς να θίγεται τη δυνατότητα των τελωνειακών αρχών να εισπράττουν τους εν λόγω δασμούς ανεξάρτητα από την επίσημη διαπίστωση της παραβίασης της ανάληψης υποχρέωσης από την Επιτροπή, βάσει των γενικών κανόνων του εκτελεστικού κανονισμού αριθ. 1238/2013 και του εκτελεστικού κανονισμού αριθ. 1239/2013.
                  
               
                     (48)
                  
                  
                     Με τους κανονισμούς ακύρωσης, η Επιτροπή ενημερώνει τις τελωνειακές αρχές των κρατών μελών ότι αίρεται η προσωρινή μη είσπραξη των εφαρμοστέων δασμών αντιντάμπινγκ και αντισταθμιστικών δασμών, και ότι οι ατομικοί δασμοί πρέπει να εισπράττονται για τις εν λόγω εισαγωγές. Υπό τις συνθήκες αυτές, ισχύουν οι οριστικοί δασμοί που επιβλήθηκαν με το άρθρο 9 παράγραφος 4 του βασικού κανονισμού αντιντάμπινγκ και το άρθρο 14 παράγραφος 4 του βασικού κανονισμού κατά των επιδοτήσεων.
                  
               
                     (49)
                  
                  
                     Η είσπραξη δασμών που θα έπρεπε να είχαν καταστεί απαιτητοί δεν συνιστά παραβίαση της αρχής της μη αναδρομικότητας, ούτε παραβίαση της αρχής της δικαιολογημένης εμπιστοσύνης για το ζήτημα αυτό: η Trunsun Solar υπόκειτο στους όρους της ανάληψης υποχρέωσης και, ως αντάλλαγμα, επωφελήθηκε από την προσωρινή μη είσπραξη δασμών αντιντάμπινγκ και αντισταθμιστικών δασμών. Δεδομένου ότι δεν τήρησε τους όρους αυτούς, δεν μπορεί να ισχυριστεί ότι απέκτησε δικαιολογημένη εμπιστοσύνη. Επομένως, ο ισχυρισμός περί εικαζόμενης αναδρομικής ισχύος απορρίφθηκε.
                  
               
                     (50)
                  
                  
                     Τέλος, η Επιτροπή εξέτασε τον ισχυρισμό σύμφωνα με τον οποίο έληξε η ισχύς του άρθρου 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/367, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/366, και οι εν λόγω διατάξεις ανακλήθηκαν με τον εκτελεστικό κανονισμό (ΕΕ) 2017/1570.
                  
               
                     (51)
                  
                  
                     Η Επιτροπή εξήγησε ότι η παραβίαση της ανάληψης υποχρέωσης πραγματοποιήθηκε κατά τη διάρκεια της περιόδου εφαρμογής της ανάληψης υποχρέωσης.
                  
               
                     (52)
                  
                  
                     Όπως αναφέρεται στην αιτιολογική σκέψη 16 ανωτέρω, η αιτιολογική σκέψη 54) του εκτελεστικού κανονισμού (ΕΕ) 2017/1570 αναφέρει: «Η Επιτροπή συνεχίζει να διενεργεί έρευνες όσον αφορά τη συμμόρφωση με την ανάληψη υποχρέωσης ως προς τις τιμές και ενδέχεται να κινήσει νέες έρευνες για τα προϊόντα που είχαν τεθεί σε ελεύθερη κυκλοφορία ενώ εξακολουθούσε να ισχύει η ανάληψη υποχρέωσης ως προς τις τιμές. Για τις εν λόγω έρευνες, τα άρθρα 2 και 3 των εκτελεστικών κανονισμών (ΕΕ) 2017/366 και (ΕΕ) 2017/367 εξακολουθούν να αποτελούν το εφαρμοστέο δίκαιο. Ειδικότερα, τελωνειακή οφειλή γεννάται κατά την αποδοχή της διασάφησης για θέση σε ελεύθερη κυκλοφορία: α) όταν αποδεικνύεται, όσον αφορά τις εισαγωγές που τιμολογούνται από εταιρείες που υπόκεινται στην ανάληψη υποχρέωσης, ότι δεν πληρούνται μία ή περισσότερες από τις προϋποθέσεις της ανάληψης υποχρέωσης· ή β) όταν η Επιτροπή διαπιστώσει παραβίαση της ανάληψης υποχρέωσης με κανονισμό ή απόφαση που αναφέρεται σε συγκεκριμένες συναλλαγές και χαρακτηρίζει άκυρα τα σχετικά τιμολόγια ανάληψης υποχρέωσης. Επιπλέον, η Επιτροπή θεώρησε ότι ένας παραγωγός-εξαγωγέας ο οποίος διαπιστώθηκε ότι έχει παραβιάσει την ανάληψη υποχρέωσης δεν θα πρέπει να επωφελείται από την ΕΤΕ μεταβλητού δασμού, ακόμη και αν οι διαπιστώσεις αυτές έγιναν μετά τη λήξη ισχύος της ανάληψης υποχρέωσης ως προς την τιμή. Σε τέτοιου είδους περιπτώσεις, η ΕΤΕ μεταβλητού δασμού δεν θα πρέπει πλέον να ισχύει. Η Επιτροπή θα πρέπει στη συνέχεια να αφαιρέσει τα ονόματα των/της αντίστοιχης/-ων εταιρείας/-ιών από το νέο παράρτημα VI και το νέο παράρτημα 5 με την ίδια νομική πράξη με την οποία διαπιστώνεται η μη συμμόρφωση.»
                  
               
                     (53)
                  
                  
                     Στο πλαίσιο αυτό, η Επιτροπή παρατήρησε ότι έχει το δικαίωμα να ακυρώσει τα τιμολόγια ανάληψης υποχρέωσης βάσει του άρθρου 14 του βασικού κανονισμού αντιντάμπινγκ και του άρθρου 24 του βασικού κανονισμού κατά των επιδοτήσεων. Επιπλέον, ο εκτελεστικός κανονισμός της Επιτροπής που ακυρώνει τα τιμολόγια αναφέρει μόνο τη νομική συνέπεια της παραβίασης της ανάληψης υποχρέωσης, η οποία απορρέει άμεσα από το άρθρο 8 του βασικού κανονισμού αντιντάμπινγκ και το άρθρο 13 του βασικού κανονισμού κατά των επιδοτήσεων. Οι εξουσίες αυτές αναφέρονται εκ νέου στο άρθρο 2 του εκτελεστικού κανονισμού (ΕΕ) 2017/366, στο άρθρο 2 του εκτελεστικού κανονισμού (ΕΕ) 2017/367, καθώς και στο άρθρο 3 του εκτελεστικού κανονισμού (ΕΕ) αριθ. 1238/2013 και στο άρθρο 2 του εκτελεστικού κανονισμού (ΕΕ) αριθ. 1239/2013.
                  
               
                     (54)
                  
                  
                     Δεδομένου ότι οι παραβιάσεις της ανάληψης υποχρέωσης από την Trunsun Solar ήταν προγενέστερες της έναρξης ισχύος του κανονισμού για την κατάργηση, η Επιτροπή δικαιούται να ακυρώσει τα τιμολόγια ανάληψης υποχρέωσης σύμφωνα με το άρθρο 3 του εκτελεστικού κανονισμού (ΕΕ) αριθ. 1238/2013, το άρθρο 2 του εκτελεστικού κανονισμού (ΕΕ) 2017/367, το άρθρο 2 του εκτελεστικού κανονισμού (ΕΕ) αριθ. 1239/2013 και το άρθρο 2 του εκτελεστικού κανονισμού (ΕΕ) 2017/366. Το γεγονός ότι η Επιτροπή δεν έλαβε γνώση της εν λόγω παραβίασης παρά μόνο μετά την κατάργηση των εν λόγω διατάξεων από τον κανονισμό για την κατάργηση δεν θίγει την ανάγκη αποτελεσματικής εφαρμογής των εν λόγω κανόνων και την απαίτηση για ακύρωση των τιμολογίων από τη χρονική στιγμή κατά την οποία σημειώθηκε η παραβίαση. Συνεπώς, ο ισχυρισμός αυτός απορρίφθηκε.
                  
               
                     (55)
                  
                  
                     Κατόπιν ακρόασης στις 9 Ιουνίου 2020, η Trunsun Solar επανέλαβε τα ως άνω επιχειρήματα. Επιπλέον, υποστήριξε ότι διαφωνεί με την άποψη της Επιτροπής ότι δεν επιτρεπόταν να συνάπτει πωλήσεις στο πλαίσιο του κανονισμού για την κατάργηση, ενώ η ανάληψη υποχρέωσης εξακολουθούσε να ισχύει. Η Trunsun Solar ισχυρίστηκε ότι η άποψη της Επιτροπής δεν ήταν συμβατή με τις νομικές απαιτήσεις του κανονισμού για την κατάργηση, καθώς η ΕΤΕ μεταβλητού δασμού είχε ως στόχο την αύξηση της ασφάλειας δικαίου για τους οικονομικούς φορείς μέσω του καθορισμού της κατάλληλης ΕΤΕ σε μη ζημιογόνο επίπεδο. Επιπλέον, η Trunsun Solar ισχυρίστηκε ότι η μεταβατική περίοδος δύο εβδομάδων πριν από την έναρξη ισχύος της ΕΤΕ μεταβλητού δασμού είχε ως στόχο να επιτρέψει στους επιχειρηματικούς φορείς να προσαρμοστούν στις ουσιωδώς μεταβληθείσες συνθήκες της αγοράς, όσον αφορά τόσο τις διαδικαστικές απαιτήσεις των μελλοντικών εισαγωγών όσο και το απαιτούμενο επίπεδο τιμών που πρέπει να τηρείται. Η Trunsun Solar ισχυρίστηκε περαιτέρω ότι, χωρίς τη μεταβατική περίοδο δύο εβδομάδων, οι εξαγωγείς δεν θα μπορούσαν να είχαν σημειώσει πωλήσεις στα επίπεδα της ΕΤΕ μεταβλητού δασμού την 1η Οκτωβρίου 2017 (δηλαδή την ημερομηνία έναρξης ισχύος του κανονισμού για την κατάργηση), αλλά μόνο έξι εβδομάδες αργότερα λόγω του χρόνου θαλάσσιας μεταφοράς μεταξύ του κινεζικού λιμένα και των συνόρων της Ένωσης.
                  
               
                     (56)
                  
                  
                     Σε απάντηση στις παρατηρήσεις αυτές, η Επιτροπή επισημαίνει ότι, όπως αναφέρεται στην αιτιολογική σκέψη 37 ανωτέρω, η Trunsun Solar δεσμευόταν από την ανάληψη υποχρέωσης έως τις 30 Σεπτεμβρίου 2017. Σύμφωνα με τους όρους της ανάληψης υποχρέωσης, η Trunsun Solar δεν ήταν σε θέση να εκδώσει εμπορικά τιμολόγια. Η Επιτροπή επισημαίνει επίσης ότι ο κανονισμός για την κατάργηση δεν ήταν σε ισχύ ούτε δημοσιεύθηκε κατά τον χρόνο ολοκλήρωσης των πωλήσεων. Επιπλέον, όπως αναφέρεται στην αιτιολογική σκέψη 37, η Επιτροπή διευκρίνισε σε επιστολή προς το CCCME ότι οι εξαγωγές με τιμολόγιο ανάληψης υποχρέωσης θα γίνονταν δεκτές και θα εκτελωνίζονται βάσει του κανονισμού για την κατάργηση από την 1η Οκτωβρίου 2017. Ενώ πράγματι παρασχέθηκε μεταβατική περίοδος δύο εβδομάδων έτσι ώστε οι οικονομικοί φορείς να μπορέσουν να προσαρμοστούν στο νέο καθεστώς, οι εμπορικοί όροι για τους επίμαχους ηλιακούς συλλέκτες είχαν συναφθεί πριν από τη δημοσίευση του κανονισμού για την κατάργηση και αναθεωρήθηκαν ενώ οι εν λόγω ηλιακοί συλλέκτες είχαν ήδη αποσταλεί. Η Επιτροπή επισημαίνει επίσης ότι δεν θα είχε παραβιαστεί καμία απαίτηση σε επίπεδο διαδικασίας και επιπέδου τιμών εάν οι εισαγωγές είχαν εκτελωνιστεί με τιμολόγιο ανάληψης υποχρέωσης μετά την έναρξη ισχύος του κανονισμού για την κατάργηση. Επομένως, οι ισχυρισμοί αυτοί απορρίπτονται.
                  
               Η.   ΠΑΡΑΒΙΑΣΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ ΚΑΙ ΕΠΙΒΟΛΗ ΟΡΙΣΤΙΚΩΝ ΔΑΣΜΩΝ
         
         
                     (57)
                  
                  
                     Σύμφωνα με το άρθρο 8 παράγραφος 7 και το άρθρο 8 παράγραφος 9 του βασικού κανονισμού αντιντάμπινγκ, το άρθρο 13 παράγραφος 7 και το άρθρο 13 παράγραφος 9 του βασικού κανονισμού κατά των επιδοτήσεων, καθώς και σύμφωνα με τους όρους της ανάληψης υποχρέωσης, η Επιτροπή κατέληξε στο συμπέρασμα ότι η εταιρεία Trunsun Solar παραβίασε την ανάληψη υποχρέωσης ενώ αυτή βρισκόταν ακόμη σε ισχύ.
                  
               
                     (58)
                  
                  
                     Ως εκ τούτου, σύμφωνα με το άρθρο 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/367, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/366, τα οποία ίσχυαν κατά τον χρόνο έκδοσης των τιμολογίων ανάληψης υποχρέωσης, τα τιμολόγια της Trunsun Solar που αναφέρονται στην αιτιολογική σκέψη 25 πρέπει να κηρυχθούν άκυρα. Αυτό ισχύει τόσο για τα τιμολόγια ανάληψης υποχρέωσης όσο και για τα εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα.
                  
               
                     (59)
                  
                  
                     Εναπόκειται στις εθνικές τελωνειακές αρχές να εκτιμήσουν κατά πόσον οι ισχύουσες προθεσμίες παραγραφής έχουν εκπνεύσει σύμφωνα με το άρθρο 103 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (22). Δεδομένου ότι οι κανόνες αυτοί αποτελούν ουσιαστικούς κανόνες, η κατά χρόνο εφαρμογή τους εξαρτάται από την ημερομηνία θέσης σε ισχύ της ελεύθερης κυκλοφορίας των εμπορευμάτων (23).
                  
               
                     (60)
                  
                  
                     Στην παρούσα υπόθεση, οι σλοβενικές τελωνειακές αρχές βασίστηκαν στα τιμολόγια ανάληψης υποχρέωσης και τα εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, για τον εκτελωνισμό των εμπορευμάτων την 1η Οκτωβρίου 2017 ή αργότερα. Οι τελωνειακές αρχές χορήγησαν την ΕΤΕ μεταβλητού δασμού και δεν επέβαλαν δασμούς, αφού έκριναν ότι τα τιμολόγια ανάληψης υποχρέωσης και τα εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, τα οποία ακυρώνονται από τον παρόντα κανονισμό, μπορούν να χαρακτηριστούν εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα.
                  
               
                     (61)
                  
                  
                     Η Επιτροπή θεωρεί ότι αποκλείεται η χρήση των τιμολογίων ανάληψης υποχρέωσης και των εμπορικών τιμολογίων σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, για τον σκοπό αυτόν, για τρεις διαφορετικούς λόγους. Πρώτον, ο παραγωγός-εξαγωγέας, η Trunsun Solar, δεν είχε το δικαίωμα να εκδώσει εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, εφόσον η ανάληψη υποχρέωσης ήταν σε ισχύ και η ετήσια ποσόστωση δεν είχε εξαντληθεί. Δεύτερον, τα τιμολόγια ανάληψης υποχρέωσης και τα εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, συνιστούσαν παραβίαση της ανάληψης υποχρέωσης, όπως διαπιστώθηκε στον παρόντα κανονισμό, και, ως εκ τούτου, δεν μπορούν να προβληθούν εγκύρως σε καμία περίπτωση. Τρίτον, όπως αναφέρεται στην αιτιολογική σκέψη 54 του κανονισμού για την κατάργηση, «Επιπλέον, η Επιτροπή θεώρησε ότι ένας παραγωγός-εξαγωγέας ο οποίος διαπιστώθηκε ότι έχει παραβιάσει την ανάληψη υποχρέωσης δεν θα πρέπει να επωφελείται από την ΕΤΕ μεταβλητού δασμού, ακόμη και αν οι διαπιστώσεις αυτές έγιναν μετά τη λήξη ισχύος της ανάληψης υποχρέωσης ως προς την τιμή. Σε τέτοιου είδους περιπτώσεις, η ΕΤΕ μεταβλητού δασμού δεν θα πρέπει πλέον να ισχύει. Η Επιτροπή θα πρέπει στη συνέχεια να αφαιρέσει τα ονόματα των/της αντίστοιχης/-ων εταιρείας/-ιών από το νέο παράρτημα VI και το νέο παράρτημα 5 με την ίδια νομική πράξη με την οποία διαπιστώνεται η μη συμμόρφωση.». Η Επιτροπή παρατηρεί επίσης ότι, σε κάθε περίπτωση, τα τιμολόγια ανάληψης υποχρέωσης δεν ήταν σύμφωνα με τις απαιτήσεις του παραρτήματος III και του παραρτήματος 2 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα (βλέπε αιτιολογική σκέψη 22 ανωτέρω).
                  
               
                     (62)
                  
                  
                     Κατά συνέπεια, η Επιτροπή θεωρεί ότι η εταιρεία Trunsun Solar πρέπει να διαγραφεί από το νέο παράρτημα VI και το νέο παράρτημα 5 του κανονισμού επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, όπως τροποποιήθηκαν από τον κανονισμό για την κατάργηση. Οι εισαγωγές που υπόκεινται στα τιμολόγια ανάληψης υποχρέωσης που παρατίθενται στην αιτιολογική σκέψη 25 δεν θα έπρεπε να έχουν επωφεληθεί από την ΕΤΕ μεταβλητού δασμού που εισήχθη με τον κανονισμό για την κατάργηση, αλλά για τις εισαγωγές αυτές θα έπρεπε να είχαν καταβληθεί οι ισχύοντες δασμοί αντιντάμπινγκ και αντισταθμιστικοί δασμοί. Η κατάσταση είναι διαφορετική για άλλους εισαγωγείς που αγόρασαν ηλιακούς συλλέκτες από την Trunsun Solar με έγκυρα εμπορικά τιμολόγια σύμφωνα με το παράρτημα V και το παράρτημα 4 του κανονισμού έρευνας επανεξέτασης ενόψει της λήξης ισχύος των μέτρων αντιντάμπινγκ και του κανονισμού έρευνας επανεξέτασης ενόψει της λήξης ισχύος των μέτρων κατά των επιδοτήσεων, αντίστοιχα, που εκδόθηκαν μετά την έναρξη ισχύος του κανονισμού για την κατάργηση. Οι εισαγωγείς αυτοί είχαν δικαιολογημένη εμπιστοσύνη ότι θα επωφελούνταν από την ΕΤΕ μεταβλητού δασμού, καθώς δεν γνώριζαν και δεν όφειλαν να γνωρίζουν την παραβίαση που διαπιστώθηκε. Ως εκ τούτου, οι εν λόγω εισαγωγείς συνέχισαν να επωφελούνται από την ΕΤΕ μεταβλητού δασμού. Αυτό ισχύει με την επιφύλαξη περαιτέρω ερευνών για το θέμα αυτό, οι οποίες ενδέχεται να αποκαλύψουν ότι και για άλλους εισαγωγείς δεν υπερίσχυσε η δικαιολογημένη εμπιστοσύνη επειδή γνώριζαν ή όφειλαν να γνωρίζουν την παραβίαση της ανάληψης υποχρέωσης από την Trunsun Solar,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Τα τιμολόγια ανάληψης υποχρέωσης που απαριθμούνται στο παράρτημα κηρύσσονται άκυρα.
            
            
               2.   Τα εν λόγω τιμολόγια ανάληψης υποχρέωσης δεν γίνονται αποδεκτά από τις τελωνειακές αρχές ως εμπορικά τιμολόγια σύμφωνα με το παράρτημα V του εκτελεστικού κανονισμού (ΕΕ) 2017/367 και το παράρτημα 4 του εκτελεστικού κανονισμού (ΕΕ) 2017/366.
            
         
         
            Άρθρο 2
            
               1.   Η Zhejiang Trunsun Solar Co. Ltd διαγράφεται από 1ης Οκτωβρίου 2017 από το νέο παράρτημα VI του εκτελεστικού κανονισμού (ΕΕ) 2017/367 και από το νέο παράρτημα 5 του εκτελεστικού κανονισμού (ΕΕ) 2017/366, όπως τροποποιήθηκαν με τον εκτελεστικό κανονισμό (ΕΕ) 2017/1570.
            
            
               2.   Εισπράττονται οι δασμοί αντιντάμπινγκ και οι αντισταθμιστικοί δασμοί που οφείλονταν κατά την αποδοχή της τελωνειακής διασάφησης για θέση σε ελεύθερη κυκλοφορία βάσει του άρθρου 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/367, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/366 για τις εισαγωγές που εκτελωνίστηκαν με τα τιμολόγια που ακυρώνονται δυνάμει του άρθρου 1 παράγραφος 1, εκτός αν οι ισχύουσες προθεσμίες παραγραφής έχουν λήξει σύμφωνα με τους κανόνες που περιλαμβάνονται στο άρθρο 103 του κανονισμού (ΕΕ) αριθ. 952/2013.
            
            
               3.   Όλες οι άλλες εισαγωγές από την 1η Οκτωβρίου 2017 από την εταιρεία Zhejiang Trunsun Solar Co. Ltd, που συνοδεύονται από έγκυρο εμπορικό τιμολόγιο το οποίο εκδόθηκε την 1η Οκτωβρίου 2017 ή μετά την ημερομηνία αυτή, σύμφωνα με το παράρτημα V του εκτελεστικού κανονισμού (ΕΕ) 2017/367 και το παράρτημα 4 του εκτελεστικού κανονισμού (ΕΕ) 2017/366, δεν θίγονται.
            
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός εφαρμόζεται στις συναλλαγές που διενεργούνται βάσει των τιμολογίων ανάληψης υποχρέωσης που αναφέρονται στο άρθρο 1.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 24 Αυγούστου 2020
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21, όπως τροποποιήθηκε με τον κανονισμό (ΕΕ) 2017/2321 του Ευρωπαϊκού Κοινοβουλίου και του Συμβουλίου (ΕΕ L 338 της 19.12.2017, σ. 1) και τον κανονισμό (ΕΕ) 2018/825 του Ευρωπαϊκού Κοινοβουλίου και του Συμβουλίου (ΕΕ L 143 της 7.6.2018, σ. 1).
         
            (2)  ΕΕ L 176 της 30.6.2016, σ. 55.
         
            (3)  ΕΕ L 325 της 5.12.2013, σ. 1.
         
            (4)  ΕΕ L 325 της 5.12.2013, σ. 66.
         
            (5)  ΕΕ L 56 της 3.3.2017, σ. 1.
         
            (6)  ΕΕ L 56 της 3.3.2017, σ. 131.
         
            (7)  ΕΕ L 238 της 16.9.2017, σ. 22.
         
            (8)  ΕΕ L 209 της 3.8.2013, σ. 26.
         
            (9)  ΕΕ L 325 της 5.12.2013, σ. 214.
         
            (10)  ΕΕ L 270 της 11.9.2014, σ. 6.
         
            (11)  Εκτελεστικοί κανονισμοί της Επιτροπής (ΕΕ) 2015/866 (ΕΕ L 139 της 5.6.2015, σ. 30), (ΕΕ) 2015/1403 (ΕΕ L 218 της 19.8.2015, σ. 1), (EE) 2015/2018 (ΕΕ L 295 της 12.11.2015, σ. 23), (EE) 2016/115 (ΕΕ L 23 της 29.1.2016, σ. 47), (EE) 2016/1045 (ΕΕ L 170 της 29.6.2016, σ. 5), (EE) 2016/1382 (ΕΕ L 222 της 17.8.2016, σ. 10), (EE) 2016/1402 (ΕΕ L 228 της 23.8.2016, σ. 16), (EE) 2016/1998 (ΕΕ L 308 της 16.11.2016, σ. 8), (EE) 2016/2146 (ΕΕ L 333 της 8.12.2016, σ. 4), (EE) 2017/454 (ΕΕ L 71 της 16.3.2017, σ. 5), (ΕΕ) 2017/941 (ΕΕ L 142 της 2.6.2017, σ. 43), (ΕΕ) 2017/1408 (ΕΕ L 201 της 2.8.2017, σ. 3), (EE) 2017/1497 (ΕΕ L 218 της 24.8.2017, σ. 10), (EE) 2017/1524 (ΕΕ L 230 της 6.9.2017, σ. 11), (EE) 2017/1589 (ΕΕ L 241 της 20.9.2017, σ. 21) για την ανάκληση της αποδοχής ανάληψης υποχρέωσης για διάφορους παραγωγούς-εξαγωγείς.
         
            (12)  ΕΕ L 37 της 12.2.2016, σ. 76.
         
            (13)  ΕΕ L 37 της 12.2.2016, σ. 56.
         
            (14)  ΕΕ C 310 της 3.9.2018, σ. 4.
         
            (15)  ΕΕ C 310 της 3.9.2018, σ. 5.
         
            (16)  ΕΕ L 260 της 17.10.2018, σ. 8.
         
            (17)  ΕΕ L 207 της 7.8.2019, σ. 12.
         
            (18)  ΕΕ L 92 της 26.3.2020, σ. 10.
         
            (19)  Απόφαση στην υπόθεση Neotype κατά Επιτροπής, C-305/86 και C-160/87, EU:C:1990:295, σκέψη 60· και στην υπόθεση International Potash κατά Συμβουλίου, T-87/98, EU:T:2000:221, σκέψη 41 και παρατιθέμενη νομολογία.
         
            (20)  Απόφαση International Potash κατά Συμβουλίου, T-87/98, EU:T:2000:221, σκέψη 35: «Πρέπει να υπογραμμιστεί, συναφώς, ότι ο βασικός κανονισμός δεν προβλέπει καμία δυνατότητα να λαμβάνονται υπόψη, για τον καθορισμό του περιθωρίου ντάμπινγκ, άλλα στοιχεία από αυτά που διαπιστώθηκαν κατά τη διάρκεια της περιόδου που αφορά η έρευνα, όπως, για παράδειγμα, το "πραγματικό" περιθώριο ντάμπινγκ μελλοντικών πράξεων εξαγωγής. Ένας κανονισμός του Συμβουλίου που επιβάλλει δασμούς αντιντάμπινγκ οφείλει, πράγματι, να βασίζεται σε πραγματικά περιστατικά που διαπιστώνονται μέσω μιας διαδικασίας που επιτρέπει στα μέρη να αναπτύξουν τις απόψεις τους (βλέπε απόφαση της 7ης Μαΐου 1987, 240/84, NTN Toyo Bearing κ.λπ. κατά Συμβουλίου, Συλλογή 1987, σ. 1809, σκέψη 26). Έτσι, βάσει του βασικού κανονισμού, η έννοια του "πραγματικού" περιθωρίου ντάμπινγκ δεν ασκεί επιρροή παρά μόνο στο πλαίσιο των διαδικασιών επανεξετάσεως των υπαρχόντων δασμών ή επιστροφής εισπραχθέντων δασμών, που προβλέπει το άρθρο 11, παράγραφοι 3 και 8, του εν λόγω κανονισμού.».
         
            (21)  Απόφαση 2013/423/ΕΕ της Επιτροπής, της 2ας Αυγούστου 2013, για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας, αιτιολογικές σκέψεις 14 και 15.
         
            (22)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
         
            (23)  Απόφαση της 23ης Φεβρουαρίου 2006, Molenbergnatie NV, C-201/04, ECLI:EU:C:2006:136, σκέψη 41.
      
      
         
            ΠΑΡΑΡΤΗΜΑ
            Κατάλογος των τιμολογίων ανάληψης υποχρέωσης που εκδόθηκαν από τη Zhejiang Trunsun Solar Co Ltd τα οποία κηρύσσονται άκυρα
            
                        Στοιχεία τιμολογίου ανάληψης υποχρέωσης που συνοδεύει εμπορεύματα που υπόκεινται σε ανάληψη υποχρέωσης
                     
                     
                        Ημερομηνία έκδοσης
                     
                  
                        TS-1708013-7
                     
                     
                        30.8.2017
                     
                  
                        TS-1708015-1
                     
                     
                        6.9.2017
                     
                  
                        TS-1708013-6
                     
                     
                        30.8.2017
                     
                  
                        TS-1708015-4
                     
                     
                        13.9.2017
                     
                  
                        TS-1708013-5
                     
                     
                        30.8.2017
                     
                  
                        TS-1708013-1
                     
                     
                        23.8.2017
                     
                  
                        TS-1708013-2
                     
                     
                        23.8.2017
                     
                  
                        TS-1708015-3
                     
                     
                        13.9.2017
                     
                  
                        TS-1708013-3
                     
                     
                        23.8.2017
                     
                  
                        TS-1708013-4
                     
                     
                        30.8.2017
                     
                  
                        TS-1708015-2
                     
                     
                        6.9.2017
                     
                  
                        TS-1708013-8
                     
                     
                        6.9.2017